Ma, kinders dood in huis aangetrefDie polisie in die Amerikaanse deelstaat Arkansas ondersoek ŉ saak van moord nadat ŉ 24-jarige vrou en haar twee kinders, onderskeidelik vier en vyf jaar oud, dood in hul woonstel aangetref is. Steve Moore, ŉ woordvoerder van die Arkansas-polisie, het aan die nuuswebwerf CBS gesê die polisie is Dinsdag deur ŉ familielid na die gesin se woning in Little Rock ontbied nadat die twee kinders nie vir skool opgedaag het nie en die familielid nie die ma telefonies in die hande kon kry nie. Die polisie het met hul aankoms op die toneel die liggame van die drie slagoffers aangetref. Moore het nie bevestig hoe die slagoffers dood is nie. “Daar heers nog onsekerheid oor presies wanneer die voorval plaasgevind het,” het hy gesê. Polisiebeamptes in dié deelstaat het glo op sosiale media aangedui dat hulle op soek is na die vrou se motor wat ook nie meer op die perseel was nie. Jeff Williams, ŉ buurman van die gesin, het aan die televisiekanaal KTHV gesê die nuus van die gesin se afsterwe is “tragies”. “Ek het hulle vir ŉ hele paar dae lank nie gesien nie. En toe skielik kom al die nuus. Ek het geen woorde nie,” het hy gesê. Polisie in Arkansas is sedert die begin van die jaar besig om verhoogde misdaad in die deelstaat ŉ nekslag te probeer toedien. ŉ Totaal van 55 persone is sedert die begin van die jaar in dié staat vermoor. Moore het gesê ŉ saak van moord word verder ondersoek. Geen motief vir die moord is in dié stadium bekend nie.